Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με μια πρόταση προγράμματος υποστήριξης της ευρωπαϊκής βιομηχανίας οπτικοακουστικών μέσων (MEDIA PLUS - 2001-2005)

(υποβληθείσες από την Επιτροπή)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ σχετικά με μια πρόταση προγράμματος υποστήριξης της ευρωπαϊκής βιομηχανίας οπτικοακουστικών μέσων (MEDIA PLUS - 2001-2005)

1. Εισαγωγή

Η ανάπτυξη των ψηφιακών τεχνολογιών αποτελεί μία επανάσταση που πρόκειται να προκαλέσει όχι μόνο μία βαθιά αλλαγή της οικονομίας του τομέα των οπτικοακουστικών μέσων, αλλά επίσης νέους τρόπους δημιουργίας στους οποίους θα εμπλέκονται νέοι συντελεστές, που θα καταλήγουν σε νέα περιεχόμενα και υπηρεσίες.

Σ'αυτό το πλαίσιο πολλαπλασιασμού των τρόπων μετάδοσης, όλοι οι συντελεστές συμφωνούν στη διαπίστωση ότι η παραγωγή του περιεχομένου, ιδίως οπτικοακουστικών μέσων, θα αποτελέσει ένα σημαντικό τομέα προστιθέμενης αξίας κατά τον 21ο αιώνα, που μπορεί να ενισχύσει την οικονομική ανάπτυξη καθώς και την πολιτισμική ποικιλομορφία της Ευρωπαϊκής Ένωσης [1].

[1] 1999 Telecoms Review (Ανακοίνωση της Επιτροπής σχετικά με την ανασκόπηση του κανονιστικού πλαισίου για ηλεκτρονικές υπηρεσίες επικοινωνιών: Υποδομή, Υπηρεσίες Μετάδοσης και Πρόσβασης), CΟΜ(1999) 539 τελικό.

Η έλευση της ψηφιακής τεχνολογίας παρουσιάζει για τους παραγωγούς και διανομείς νέες ευκαιρίες, συνδεόμενες με την διαφοροποίηση των άμεσων και παραγώγων τρόπων εκμετάλλευσης των πνευματικών έργων. Αντιπροσωπεύει επίσης προκλήσεις, συνδεόμενες με τη μείωση και την πολυδιάσπαση των εσόδων που αντλούνται από κάθε μετάδοση, καθιστώντας απαραίτητη την ανάπτυξη στρατηγικών χρηματοδότησης και εμπορίας σε διεθνές επίπεδο.

Στο πλαίσιο αυτό, είναι ουσιώδες οι δημόσιες αρχές συμπεριλαμβανομένων των ευρωπαϊκών, να υποστηρίξουν τις πρωτοβουλίες αυτές μέσω ειδικών και συμπληρωματικών μέτρων χρηματοδοτικής υποστήριξης, αποσκοπούνταν στην ενίσχυση της παρουσίασης και του μεριδίου εσόδων των ευρωπαίων παραγωγών περιεχομένου.

Η πρόταση της Επιτροπή για ένα πρόγραμμα MEDIA PLUS προχωρεί προς την κατεύθυνση αυτή. Ενώπιον ενός νέου περιβάλλοντος χαρακτηριζόμενου από την εκ των πραγμάτων διεθνοποίηση των τρόπων εκμετάλλευσης, η ευρωπαϊκή βιομηχανία περιεχόμενου οπτικοακουστικών μέσων, λόγω της πολυδιάσπασής της δεν είναι ακόμη πλήρως ικανή να αντιμετωπίσει έναν αυξημένο ανταγωνισμό σε παγκόσμιο επίπεδο. Οι προτάσεις της Επιτροπής αποσκοπούν στη δημιουργία βέλτιστων συνθηκών βασισμένων σε μία συνεπή στρατηγική και σε σαφείς στόχους ώστε να αντιμετωπιστούν οι δυσκολίες αυτές και να καταστεί δυνατό στους ευρωπαίους επιχειρηματίες να τοποθετηθούν κατά βέλτιστο τρόπο σε αυτές τις νέες αγορές, αξιοποιώντας την ευρωπαϊκή πολιτισμική ποικιλομορφία.

2. Ένας στρατηγικός τομέας: ο κλάδος του περιεχομένου των οπτικοακουστικών μέσων

Ένα ισχυρό δυναμικό ανάπτυξης και μία πηγή θέσεων απασχόλησης υψηλής εξειδίκευσης.

Οι κλάδοι της κοινωνίας των πληροφοριών και μεταξύ αυτών ο κλάδος του περιεχομένου των οπτικοακουστικών μέσων αποτελούν πλέον έναν από τους τομείς της οικονομίας της Ευρωπαϊκής Ένωσης που παρουσιάζουν την ισχυρότερη ανάπτυξη. Ο κλάδος των οπτικοακουστικών μέσων απασχολούσε 950.000 άτομα στην Ευρωπαϊκή Ένωση το 1995, και 1.030.000 το 1997 [2]. Τα έσοδα της αγοράς αυτής πρόκειται να αυξηθούν κατά 70 % πριν από το 2005, πράγμα που θα μπορούσε να μεταφραστεί γι'αυτή και μόνη την περίοδο σε δημιουργία άνω των 300.000 θέσεων εργασίας υψηλής εξειδίκευσης [3].

[2] Οι δυνατότητες απασχόλησης στην κοινωνία της πληροφορίαςν: εκμετάλλευση της πληροφορικής επανάστασης , COM(1998) 590 τελικό.

[3] Μελέτη που έγινε για λογαριασμό της Επιτροπής από την Norcontel Ltd, Economic Implications of New Communications Technologies on the Audiovisual Markets, τελική έκθεση, 15 Απριλίου 1997.

Η ανάπτυξη αυτή θα οφείλεται ειδικότερα στην ανάπτυξη των πακέτων ψηφιακών τηλεοπτικών διαύλων που θα προτείνουν στον καταναλωτή μία δέσμη διαφοροποιημένων προϊόντων. Ήδη ο αριθμός των διαύλων τηλεόρασης που είναι διαθέσιμη στην Ευρώπη εξαπλασιάστηκε μεταξύ του 1990 και 1998, περνώντας από 104 σε 659. Εκτιμάται ότι άνω των 1.000 διαύλων θα έχουν διατεθεί το έτος 2000 [4] στην ευρωπαϊκή επικράτεια.

[4] Screen Digest, Μάϊος 1999.

Η εισαγωγή της πρώτης μηχανής αναζήτησης του World Wide Web το 1994 σήμανε την εγκαινίαση του Internet ως μέσου μαζικής επικοινωνίας. Κανείς δεν μπορούσε εντούτοις να προβλέψει τότε την ιλιγγιώδη ανάπτυξη αυτού του μέσου διάδοσης πληροφοριών, που καλύπτει σήμερα 180 εκατ. νοικοκυριά στον κόσμο, εκ των οποίων 43 εκατ. στην Ευρώπη. Οι σημερινές τεχνολογικές εξελίξεις αφήνουν να διαφανεί πολυάριθμες πιθανές εφαρμογές: δημιουργία νέων υπηρεσιών διαλογικής τηλεόρασης σε απευθείας σύνδεση, βίντεο κατ'αίτηση (VOD), ηλεκτρονική μετάδοση στις κινηματογραφικές αίθουσες. Είναι εντούτοις αδύνατον σήμερα όχι μόνο να προβλεφθεί πότε οι τεχνολογίες αυτές θα είναι σε θέση να ενταχθούν στην αγορά, αλλά επίσης να αξιολογηθεί ποιος θα είναι ο πραγματικός αντίκτυπος των μεταβολών αυτών επί των συνηθειών και των επιλογών των καταναλωτών.

Η ανάλυση της αγοράς και οι μελέτες προοπτικών που πραγματοποιήθηκαν δείχνουν εντούτοις ότι αυτοί είναι οι τρόποι μετάδοσης αντιπροσωπεύουν μία πραγματική επέκταση των οπτικοακουστικών αγορών και όχι ένα φαινόμενο υποκατάστασης.

Οι υφιστάμενοι τρόποι μετάδοσης, όπως ο κινηματογράφος ή το βίντεο επιδεικνύουν μία ανάπτυξη και ακόμη μία σημαντική ανάκαμψη, και αυτό παρά τον πολλαπλασιασμό των ανταγωνιστικών υπηρεσιών (συνδρομητική τηλεόραση, σχεδόν-βίντεο κατ'αίτηση). Έτσι, με 8l4 εκατ. εισιτήρια το 1998, η κίνηση των κινηματογραφικών αιθουσών στην Ευρώπη ξαναβρήκε ένα επίπεδο συγκρίσιμο με εκείνα των αρχών της δεκαετίας του 1980, πριν από τη δημιουργία των ιδιωτικών τηλεοπτικών σταθμών. Ο αριθμός των κινηματογραφικών ταινιών που παράγονται στην Ευρώπη, καθώς και ο αριθμός των διανεμομένων ταινιών, βρίσκεται επίσης σε άνοδο. Παράλληλα, η αγορά των βιντεοταινιών και ειδικότερα της πώλησης, συνεχίζει να αυξάνεται παρά τον αυξανόμενο ανταγωνισμό των τηλεοπτικών σταθμών συμπεριλαμβανομένων των συνδρομητικών σταθμών.

Μια μεταβαλλόμενη οικονομία.

Η ανάπτυξη των τρόπων ψηφιακής μετάδοσης (πακέτα, Internet, DVD) δημιουργεί ελπίδες, συνδεόμενες με τη σημαντική άνοδο της ζήτησης περιεχομένων. Αυτή η αύξηση μεταφράζεται σε διαφοροποίηση των τρόπων εκμετάλλευσης, αύξηση της εμπορικής ζωής των παραγωγών, την εμφάνιση νέων παραγώγων προϊόντων και μία διεθνοποίηση της αγοράς.

Προκαλεί επίσης ορισμένες ανησυχίες συνδεόμενες με την πολυδιάσπαση του κοινού των νέων τηλεοπτικών σταθμών και των οπτικοακουστικών υπηρεσιών. Έτσι, ο αριθμός των τηλεοπτικών σταθμών που είναι προσπελάσιμοι στην Ευρώπη τριπλασιάστηκε μεταξύ 1995 και 1998, και ο μέσος χρόνος που αφιερώνουν οι Ευρωπαίο μπροστά στην τηλεόραση ήταν 205 λεπτά ημερησίως το 1998. [5] Αυτή η πολυδιάσπαση μεταφράζεται σε μειωμένη ικανότητα χρηματοδότησης των επιχειρήσεων μετάδοσης, και με επιμήκυνση του κύκλου εκμετάλλευσης των πραγματικών έργων. Έτσι, μία τηλεοπτική παραγωγή η οποία κατά το παρελθόν μπορούσε να αποσβεστεί με 1 ή 2 εθνικές μεταδόσεις, στο εξής, θα αποσβένεται μέσω μεγάλου αριθμού μεταδόσεων, σε διεθνές επίπεδο, σε εκτεταμένη χρονική περίοδο.

[5] Μελέτη IP (CLT-UFA), 1998.

Ένα από τα προβλεπόμενα φαινόμενα λόγω του πολλαπλασιασμού των ηλεκτρονικών μέσων μετάδοσης είναι η εξαφάνιση των σημείων συμφόρησης που συνδέονται ειδικότερα με το κόστος των αναγκαίων επενδύσεων για την υλική διανομή των προϊόντων (εκτύπωση, αποθήκευση και μεταφορά των αντιτύπων κινηματογραφικών ταινιών ή βιντεοκασετών, παραδείγματος χάριν), που θα μπορούν να ευνοήσουν την πρόσβαση στην αγορά μιας μεγαλύτερης ποικιλίας έργων. Εντούτοις, σε ένα πλαίσιο αυξημένου ανταγωνισμού για την προσέλκυση της προσοχής του τελικού καταναλωτή, είναι πιθανό οι αναγκαίες επενδύσεις να αφορούν όλο και περισσότερο τη διαφήμιση και τη διάθεση στην αγορά προκαλώντας έτσι νέους φραγμούς εισόδου στην αγορά.

Τη στιγμή αυτή, διαπιστώνεται επίσης ένα αυξανόμενο φαινόμενο συγκέντρωσης των πόρων σε ένα ορισμένο τύπο προγραμμάτων (παραδείγματος χάριν αναμεταδόσεις αθλητικών γεγονότων), που προκαλούν μία μείωση των πόρων που είναι διαθέσιμοι για την παραγωγή και την απόκτηση περιεχομένων δημιουργίας (ντοκιμαντέρ, διάφορες ταινίες, κινούμενα σχέδια).

Στο πλαίσιο αυτό, η λύση για την πρόσβαση στην αγορά των ευρωπαίων παραγωγών και κατόχων περιεχομένων οπτικοακουστικών μέσων θα βρίσκεται όλο και περισσότερο στον καθορισμό στρατηγικών εμπορίας, αναπτυσσομένων σε διεθνή κλίμακα σε όλη τη δέσμη των προϊόντων μετάδοσης.

Μία ανεπαρκώς προετοιμασμένη ευρωπαϊκή βιομηχανία περιεχομένου οπτικοακουστικών μέσων.

Ενώπιον αυτής της νέας οικονομίας του ψηφιακού κλάδου, η ευρωπαϊκή βιομηχανία περιεχομένου εμφανίζεται ανεπαρκώς προετοιμασμένη και πάσχει ακόμη από διαρθρωτικές αδυναμίες:

- Στον πολυτεμαχισμό των μεμονωμένων εσόδων που οφείλεται στην αύξηση των τηλεοπτικών σταθμών, προστίθεται μία πολυδιάσπαση γύρω από τις εθνικές ή περιφερειακές αγορές, που προκαλεί μία αδυναμία της διεθνικής κυκλοφορίας των προγραμμάτων στο εσωτερικό του ευρωπαϊκού χώρου.

- Αυτή η πολυδιάσπαση προκαλεί έναν φαύλο κύκλο ανεπαρκών επενδύσεων ήδη από το στάδιο της σύλληψης των έργων του οπτικοακουστικού κλάδου, και στη συνέχεια στη φάση της παραγωγής και της διανομής προκαλώντας χαμηλή αποδοτικότητα των έργων και κατά συνέπεια μία μειωμένη ικανότητα επένδυσης.

- Τέλος, η πολυδιάσπαση αυτή μεταφράζεται σε ανεπαρκή κεφαλαιοποίηση των επιχειρήσεων που καθιστά εύθραυστη τη βιομηχανική στρατηγική ανάπτυξη σε διεθνή κλίμακα, ιδίως από πλευράς σύστασης καταλόγων δικαιωμάτων επαρκώς ελκυστικών ώστε να βρίσκουν διάφορες διεξόδους εκμετάλλευσης για όλους τους τύπους μέσων.

Το στοίχημα: η αξιοποίηση των έργων σε διεθνή κλίμακα.

Στο πλαίσιο της ανάπτυξης των ψηφιακών τρόπων μετάδοσης, οι ευρωπαίοι παραγωγοί και διανομείς περιεχομένου οπτικοακουστικών μέσων δεν έχουν απλώς επιλογή, αλλά ζωτική ανάγκη να λαμβάνουν υπόψη τη διεθνή διάσταση της αγοράς.

Ειδικότερα, ο έλεγχος των διαφοροποιημένων τρόπων διανομής σε διεθνές επίπεδο αποτελεί τη σπονδυλική στήλη κάθε στρατηγικής ανάπτυξης της ευρωπαϊκής βιομηχανίας περιεχομένου.

3. Μία ανανεωμένη προσέγγιση: η οπτικοακουστική πολιτική υποστήριξης στη ψηφιακή εποχή.

Η αυξανόμενη οικονομική σημασία του περιεχομένου των οπτικοακουστικών μέσων απαιτεί την ανάπτυξη μιας ανταγωνιστικής ευρωπαϊκής βιομηχανίας, ικανής να επωφεληθεί της ισχυρής ανάπτυξης της ζήτησης περιεχομένου.

Η Επιτροπή ανέλαβε το 1997 μία διαδικασία σε βάθος ελέγχου της πολιτικής της σε θέματα οπτικοακουστικών μέσων, ιδίως αναφορικά με παρούσες και μελλοντικές επιπτώσεις οφειλόμενες στην έλευση της ψηφιακής εποχής. Η διαδικασία αυτή στηρίχθηκε συγκεκριμένα σε ευρείς διαβουλεύσεις των επαγγελματικών κύκλων, τόσο στο πλαίσιο των Διασκέψεων που οργανώθηκαν στο Birmingham (Απρίλιος 1998) και Ελσίνκι (Σεπτέμβριος 1999) όσο και δημοσίων διαβουλεύσεων που διεξήχθησαν το 1998 σχετικά με το Πράσινο Βιβλίο περί της σύγκλισης των τομέων των τηλεπικοινωνιών, των μέσων και των τεχνολογιών των πληροφοριών [6].

[6] COM(97) 623 τελικό και COM(1999) 108 τελικό· τα συμπεράσματα των διασκέψεων του Birmingham και του Helsinki διατίθενται στην ακόλουθη σελίδα: http://europa.eu.int/eac et http://presidency.finland.fi

Οι διαβουλεύσεις αυτές, καθώς και οι προβληματισμοί και οι συνεισφορές που ελήφθησαν με βάση την έκθεση της Ομάδας Προβληματισμού Υψηλού Επιπέδου για την πολιτική οπτικοακουστικών μέσων [7] επέτρεψαν τη διατύπωση μιας νέας προσέγγισης της πολιτικής υποστήριξης σε ευρωπαϊκό επίπεδο, βασισμένη στις ακόλουθες αρχές:

[7] Η ψηφιακή εποχή και ευρωπαϊκή πολιτική στον οπτικοακουστικό κλάδο, (L'Ere Numιrique et la Politique audiovisuelle europιenne), ?κθεση της Ομάδας Προβληματισμού Υψηλού Επιπέδου σχετικά με την Πολιτική Οπτικοακουστικού Τομέα, Λουξεμβούργο, 1998.

- Οι μηχανισμοί υποστήριξης που υπάρχουν σε ευρωπαϊκό επίπεδο οφείλουν να λαμβάνουν υπόψη την ποικιλία των εθνικών καταστάσεων, ενεργώντας κατά τρόπο συμπληρωματικό στις εθνικές και περιφερειακές πολιτικές και προσφέροντας σ'αυτές την προστιθέμενη αξία της ευρωπαϊκής διάστασης.

- Κατά συνέπεια, η κοινωνική βοήθεια θα πρέπει να επικεντρωθεί στην υλοποίηση βιομηχανικών και διαρθρωτικών στόχων, λαμβάνοντας εντούτοις υπόψη τις ειδικές ανάγκες των χωρών και περιφερειών χαμηλής παραγωγικής ικανότητας οπτικοακουστικών προϊόντων και/ή των γεωγραφικών ή γλωσσικών ζωνών περιορισμένης έκτασης.

- Η Ευρωπαϊκή Ένωση θα πρέπει να ευνοήσει την εγκατάσταση αυτόματων μηχανισμών, ή ενισχύσεων προς επιχειρήσεις που βασίζονται στις επιδόσεις στην αγορά, με σκοπό τη δημιουργία διαρθρωτικών επιδράσεων στον τομέα.

- Οι νέες δυνατότητες εκμετάλλευσης που προκύπτουν από την ψηφιακή τεχνολογία αποτελούν συγχρόνως νέους χώρους δημιουργίας και διανομής που θα πρέπει να ληφθούν υπόψη. Είναι εντούτοις δύσκολο τη στιγμή αυτή να αξιολογηθούν οι πραγματικές συνέπειες αυτών των εξελίξεων σε μεσοπρόθεσμη και μακροπρόθεσμη βάση. Η προσέγγιση που αναπτύσσεται από τα συστήματα υποστήριξης για την ενίσχυση των ευρωπαίων συντελεστών θα πρέπει να είναι ρεαλιστική, συντονισμένη με την αγορά οπτικοακουστικών προϊόντων, και να αντικατοπτρίζει την εξέλιξη του τομέα (τεχνολογική ουδετερότητα). Προς την κατεύθυνση αυτή είναι απαραίτητο:

- να συστηθεί και να αναπτυχθεί ένα σύστημα πληροφόρησης και παρακολούθησης των εξελίξεων της αγοράς συναρτήσει των τεχνολογικών εξελίξεων (πιλοτικά σχέδια),

- να διεξάγεται μία τακτική αξιολόγηση, συνοδευόμενη από τις κατάλληλες διορθώσεις των μηχανισμών υποστήριξης,

- να εγκατασταθεί ένα σύστημα πληροφόρησης και ανταλλαγών εμπειριών με τα κράτη μέλη ώστε να αναπτυχθούν συνεργασίες.

Λαμβανόμενου υπόψη του νέου περιβάλλοντος που περιγράφεται ,των αποτελεσμάτων της αξιολόγησης του προγράμματος MEDIA II και των διαβουλεύσεων που διεξάγονται από την Επιτροπή, φαίνεται απαραίτητη η αύξηση των πόρων του προγράμματος. Η αύξηση αυτή αιτιολογείται συγκεκριμένα:

- Με μεγαλύτερη λήψη υπόψη των ειδικών αναγκών των βιομηχανιών των χωρών με χαμηλή δυνατότητα οπτικοακουστικής παραγωγής και/ή περιορισμένου γεωγραφικού ή γλωσσικού χώρου.

- Με την αυξημένη προσφυγή σε αυτόματους μηχανισμούς στήριξης που βασίζονται στην επίδοση στην αγορά.

- Την εμφάνιση νέων αναγκών και νέων σχεδίων που συνδέονται με την ανάπτυξη των ψηφιακών τεχνολογιών.

- Την προτεραιότητα που πρέπει να δοθεί στην διεθνική διακίνηση την ευρωπαϊκών οπτικοακουστικών έργων, στο εσωτερικό και το εξωτερικό της Ευρωπαϊκής Ένωσης.

4. Αρχές παρέμβασης του προγράμματος MEDIA PLUS.

1/4πως για το MEDIA II, οι ενέργειες που προβλέπονται στο πλαίσιο του προγράμματος MEDIA Plus εμπίπτουν σε δύο διαφορετικούς τομείς δράσης: εκπαίδευση και επαγγελματική επιμόρφωση (άρθρο 150 της συνθήκης) και βιομηχανία (άρθρο 157 της συνθήκης) [8]. Οι δύο προτάσεις του Συμβουλίου που υποβλήθηκαν ως παράρτημα στην ανακοίνωση αυτή συγκεκριμενοποιούν τη νέα προσέγγιση που ορίζεται παραπάνω και λαμβάνουν υπόψη τα ακόλουθα στοιχεία:

[8] Το πρόγραμμα MEDIA II βασιζόταν επίσης σε δύο αποφάσεις του Συμβουλίου : στο μέρος κατάρτιση (άρθρο 127 της Συνθήκης) το πρόγραμμα εφαρμόστηκε με την απόφαση του Συμβουλίου 95/564/ΕΚ της 22ας Δεκεμβρίου 1995, ΕΕ L 321, 30.12.1995, σ. 33· στο μέρος της ανάπτυξης και της διανομής (άρθρο 130 της Συνθήκης) το πρόγραμμα εφαρμόστηκε με την απόφαση του Συμβουλίου 95/563/ΕΚ της 10ης Ιουλίου 1995, ΕΕ L 321, 30.12.1995, σ. 25.

- Τα αποτελέσματα και την αξιολόγηση ημιδιαδρομής του προγράμματος MEDIA II [9] κατέδειξαν την αποτελεσματικότητα ορισμένων μηχανισμών και των αποτελεσμάτων που επιτεύχθηκαν από το πρόγραμμα MEDIA II, προτείνοντας συγχρόνως οδούς αποσκοπούσης στην προσαρμογή των στόχων και των μέσων υποστήριξης στις νέες προκλήσεις της ψηφιακής εποχής· η αξιολόγηση αυτή επικύρωσε εξάλλου την επιλογή της διεθνικής κυκλοφορίας των πνευματικών έργων ως προτεραιότητα του προγράμματος, καθώς και τη συγκέντρωση των ενισχύσεων σε τρεις στρατηγικούς τομείς (επαγγελματική κατάρτιση, ανάπτυξη των σχεδίων και των εταιρειών παραγωγής, διανομής και προώθησης).

[9] Έκθεση της Επιτροπής επί των αποτελεσμάτων που λήφθηκαν στο πλαίσιο του προγράμματος MEDIA II (1996-2000) κατά την περίοδο 01.01.1996 - 30.06.1999, COM(1999) 91 τελικό.

- Η συμπληρωματικότητα και η συνοχή με τις λοιπές παρεμβάσεις της Κοινότητας που συμμετέχει με μία κοινή στρατηγική, όπως τα προγράμματα σε θέματα εκπαίδευσης και επιμόρφωσης, υποστήριξης προς τις ΜΜΕ και τις τεχνολογίες της κοινωνίας των πληροφοριών. Η εξέταση χρηματοδοτικών μέσων που χρησιμοποιούνται για την προώθηση της αρχικής χρηματοδότησης σε ολόκληρη την Ευρωπαϊκή Ένωση, όπως ορίζεται στην πρωτοβουλία e-Europe που προωθήθηκε από τον πρόεδρο Prodi στις 8 Δεκεμβρίου 1999, θα πρέπει να παράσχει νέες ευκαιρίες για την εκκίνηση εταιριών που αναπτύσσουν και παράγουν οπτικοακουστικά περιεχόμενα υψηλής ποιότητας που απευθύνονται στις νέες τεχνολογίες. Θα πρέπει να καθοριστεί στενός δεσμός με τις σχετικές δράσεις που προγράμματος "Μια φιλική προς το χρήστη κοινωνία των πληροφοριών" στα πλαίσια του V προγράμματος πλαισίου τεχνολογικής έρευνας και ανάπτυξης. Οι σχετικές βασικές δράσεις αυτού του προγράμματος αναπτύσσουν τεχνολογίες, test-beds, επιδείξεις και υπηρεσίες που θα μπορούσαν να αποτελέσουν το αντικείμενο στήριξης μέσω του MEDIA Plus στο πλαίσιο της εφαρμογής τους στην αγορά. Είναι επίσης απαραίτητη μια συνοχή με τις αναμενόμενες πορτάσεις για τη συνέχιση του προγράμματος INFO 2000 και MLIS.

- Η επιζητούμενη συμπληρωματικότητα με τις πολιτικές που εφαρμόζονται σε εθνικό και περιφερειακό επίπεδο. Ιδιαίτερα, η κοινοτική δράση θα πρέπει να επικεντρώνεται στα στάδια της οπτικοακουστικής αλυσίδας όπου οι παρεμβάσεις της παρουσιάζουν τη μεγαλύτερη προστιθέμενη αξία: ανάντη και κατάντη της διαδικασίας παραγωγής.

- Το άνοιγμα του προγράμματος: στην προέκταση των συνεργασιών που έχουν ήδη αναληφθεί με τις χώρες του ΕΟΧ καθώς και με την Κύπρο, οι προτάσεις δείχνουν σαφώς τη θέληση να ανοιχθεί το πρόγραμμα στη συμμετοχή της Μάλτας, των συνδεδεμένων χωρών της Κεντρικής και Ανατολικής Ευρώπης, της Τουρκίας καθώς και στα κράτη που συμμετέχουν στη Σύμβαση του Συμβουλίου της Ευρώπης για τη διασυνοριακή τηλεόραση με την επιφύλαξη της συμμόρφωσης της εθνικής τους νομοθεσίας προς το κοινοτικό κεκτημένο, ιδίως ως προς τις διατάξεις της οδηγίας «τηλεόραση χωρίς σύνορα» [10] και τις οδηγίες σχετικά με τα πνευματικά δικαιώματα [11]. Η ανάπτυξη και η ενίσχυση της βιομηχανίας του περιεχομένου οπτικοακουστικών μέσων προσφέρει πραγματικά ένα πεδίο θετικής και συγκεκριμένης στήριξης στη διαδικασία διεύρυνσης. Το πρόγραμμα θα είναι επίσης ανοικτό υπό ορισμένες προϋποθέσεις στη συμμετοχή άλλων τρίτων ευρωπαϊκών κρατών. Τέλος, οι δύο προτάσεις προσφέρουν τη δυνατότητα συνεργασίας με τρίτα κράτη που συμμερίζονται τους στόχους της Ευρωπαϊκής Ένωσης σε θέματα πολιτικής του περιεχομένου οπτικοακουστικών μέσων.

[10] Οδηγία 98/552/ΕΚ όπως τροποποιήθηκε από την οδηγία 97/36/ΕΚ.

[11] Οδηγία 93/98/ΕΟΚ του Συμβουλίου της 29ης Οκτωβρίου 1993 για την εναρμόνιση της διάρκειας προστασίας του δικαιώματος πνευματικής ιδιοκτησίας και ορισμένων συγγενών δικαιωμάτων· οδηγία 93/83/ΕΟΚ του Συμβουλίου της 27ης Σεπτεμβρίου 1993 σχετικά με τον συντονισμό ορισμένων κανόνων του δικαιώματος πνευματικής ιδιοκτησίας και των συγγενών δικαιωμάτων πνευματικού δικαιώματος που εφαρμόζονται στη δορυφορική εκπομπή και στην καλωδιακή αναμετάδοση· οδηγία 92/100/ΕΟΚ του Συμβουλίου της 19ης Νοεμβρίου 1992 σχετικά με το δικαίωμα εκμίσθωσης το δικαίωμα δανεισμού και ορισμένα δικαιώματα συγγενικά προς την πνευματική ιδιοκτησία στον τομέα των προϊόντων της πνευματικής ιδιοκτησίας.

- Με την οπτική μιας τακτικής προσαρμογής των μηχανισμών υποστήριξης στις εξελίξεις που διαπιστώνονται στην αγορά του περιεχομένου οπτικοακουστικών μέσων, οι προτάσεις προβλέπουν την εφαρμογή πιλοτικών σχεδίων που μπορούν, κατόπιν θετικών συμπερασμάτων, να οδηγήσουν στην άμεση προσαρμογή των κυριοτέρων μηχανισμών υποστήριξης του προγράμματος.

4.1. Επιμόρφωση (νομική βάση: άρθρο 150 της Συνθήκης)

Σε συμπληρωματικότητα με τις ενέργειες που εφαρμόζονται όχι μόνο από τα κράτη μέλη αλλά επίσης στο πλαίσιο άλλων κοινοτικών προγραμμάτων (Socrates, Leonardo), οι ενέργειες που προτείνονται στο πλαίσιο του MEDIA επιμόρφωση αφορούν τους ακόλουθους τομείς:

- Εφαρμογή των νέων τεχνολογιών στην παραγωγή και τη διανομή των οπτικοακουστικών προγραμμάτων υψηλής καλλιτεχνικής αξίας και ισχυρού εμπορικού δυναμικού.

- Τον συνυπολογισμό των δυνατοτήτων ανάπτυξης που προσφέρονται από την ευρωπαϊκή και διεθνή αγορά.

- Στην οικονομική και εμπορική διαχείριση, συμπεριλαμβανομένων των νομικών πτυχών, της χρηματοδότησης της παραγωγής της διάθεσης στο εμπόριο και της διανομής.

- Στις τεχνικές γραφής, ιδίως διαλογικών προγραμμάτων προοριζόμενων για τα νέα μέσα ηλεκτρονικής διάδοσης.

Επιπλέον, το πρόγραμμα θα ενθαρρύνει:

- Τη δικτύωση, τη συνεργασία και την ανταλλαγή τεχνογνωσίας μεταξύ εταίρων που στον τομέα των δραστηριοτήτων επιμόρφωσης (ιδρύματα επιμόρφωσης, επαγγελματικές ενώσεις, επιχειρήσεις).

- Στην κατάρτιση επιμορφωτών.

Σ'αυτούς τους διάφορους τομείς, ιδιαίτερη προσοχή θα δοθεί στα σχέδια επιμόρφωσης που κάνουν χρήση νέων τεχνολογιών ως μέσων ή φορέων επιμόρφωσης, καθώς και στα σχέδια που έχουν καταρτιστεί στις χώρες χαμηλής οπτικοακουστικής ικανότητας ή γεωγραφικά ή και γλωσσικά περιορισμένων περιοχών.

Οι υποστηριζόμενες δράσεις επιμόρφωσης θα πρέπει να εγγυώνται ότι μία πλειονότητα συμμετεχόντων είναι υπηκοότητας ξένη προς τη χώρα όπου πραγματοποιείται η επιμόρφωση. Θα πρέπει να συμμορφώνονται με του θεσπιζόμενους κανόνες στο "πλαίσιο των ενισχύσεων για την κατάρτιση" που εγκρίθηκαν από την Επιτροπή το 1998 [12].

[12] ΕΕ C 343, 11.11.1998, σελίδες 10 έως 16.

4.2. Ανάπτυξη (νομική βάση: άρθρο 157 της Συνθήκης)

Η παραγωγή ποιοτικών οπτικοακουστικών προγραμμάτων, που μπορούν να δημιουργήσουν σημαντικά έσοδα σε αυξανόμενο αριθμό μέσων, απαιτεί σημαντικές επενδύσεις.

Η επένδυση αυτή πρέπει να αρχίζει ήδη από το στάδιο της προπαρασκευής των σχεδίων μέσω κατάλληλης ανάπτυξης, που θα πρέπει να προσδιορίζει την εφικτότητα του σχεδίου, την αποδοτικότητα που αναμένεται από το έργο σε σχέση με το κόστος παραγωγής του και τις εμπορικές του δυνατότητες.

Η διαδικασία αυτή, συνήθη σε άλλους βιομηχανικούς τομείς, παραμένει υπερβολικά περιορισμένη στην περίπτωση των έργων οπτικοακουστικών μέσων και οδηγεί πάρα πολύ συχνά στην παραγωγή σχεδίων περιορισμένης οικονομικής βιωσιμότητας.

Στον τομέα αυτό, και στο πλαίσιο του σεβασμού της αναγκαίας συμπληρωματικότητας μεταξύ κοινοτικών και εθνικών πολιτικών, οι ενέργειες θα αποσκοπούν:

- Στην ενθάρρυνση της επένδυσης πόρων στην ανάπτυξη σχεδίων (συγγραφή και ολοκλήρωση του σεναρίου, κατάρτιση του σχεδίου χρηματοδότησης, κ.λ.π.) επιμένοντας στον συνυπολογισμό, ήδη από το στάδιο της ανάπτυξης, μιας διεθνούς στρατηγικής εμπορικής διάθεσης αποσκοπούσα στην εκμετάλλευση του έργου σε μεγάλο αριθμό μέσων (άμεση και παράγωγη εκμετάλλευση).

- Στην παρακίνηση των πλέον δυναμικών ανεξαρτήτων παραγωγών να εφαρμόσουν πραγματικές στρατηγικές εμπορικής ανάπτυξης στη βάση πακέτων σχεδίων.

Οι γραμμές δράσεις που θα εφαρμοστούν θα απευθύνονται στις εταιρείες παραγωγής ταινιών μυθιστορηματικού περιεχομένου, ντοκιμαντέρ, κινουμένων σχεδίων και αιτιολογικών προϊόντων (on-line, off-line και υβροειδικών).

4.3. Διανομή και εμπορία (νομική βάση: άρθρο 157 της Συνθήκης)

Ο έλεγχος τεχνικών και δικτύων διανομής που να επιτρέπουν την απόσβεση και την αποδοτικότητα των επενδύσεων είναι απαραίτητος για τη διασφάλισης μιας ισχυρής θέσης των ευρωπαϊκών περιεχομένων οπτικοακουστικών μέσων στην αγορά. Αυτό συνεπάγεται ιδιαίτερα τη δημιουργία και κυρίως την αξιοποίηση καταλόγων έργων προγραμμάτων, όπως κινηματογραφικών ταινιών, μυθιστορηματικών ταινιών, ντοκιμαντέρ και κινουμένων σχεδίων, που θα μπορούν να χρησιμοποιηθούν και να επαναχρησιμοποιηθούν σε πολυάριθμα διαφορετικά σχήματα.

Η υποστήριξη προς τη διανομή και τη διάθεση στο εμπόριο αποτελεί κατά συνέπεια το κυρίως σκέλος δράσης στο πλαίσιο της πρότασης για ένα πρόγραμμα MEDIA Plus.

Η παρέμβαση της Κοινότητας θα έχει ως στόχο τη βελτίωση της διεθνικής κυκλοφορίας των κινηματογραφικών και τηλεοπτικών έργων και την παρακίνηση των ευρωπαϊκών επιχειρήσεων να χρησιμοποιήσουν τις νέες μορφές εκμετάλλευσης των προγραμμάτων (μετάδοσης σε απευθείας σύνδεση, ψηφιακοποίηση των προγραμμάτων, DVD).

Οι προτεινόμενες δράσεις θα πρέπει να επιτρέπουν:

- Τη βελτίωση της κυκλοφορίας και της αποδοτικότητας των ευρωπαϊκών έργων στην ευρωπαϊκή και παγκόσμια αγορά, σε όλα τα μέσα που είναι προσπελάσιμα από τους καταναλωτές.

- Την ενίσχυση της ανταγωνιστικότητας των εταιρειών διανομής (κινηματογράφος, βίντεο, τηλεόρασης) καθώς και τη δημιουργία για την αξιοποίηση καταλόγων δικαιωμάτων ευρωπαϊκών έργων.

- Ανάπτυξη της δικτύωσης και των κοινών στρατηγικών σε ευρωπαϊκό επίπεδο αναπτύσσοντας τους θεσμούς μεταξύ διανομής και παραγωγής.

- Αύξηση της παραγωγής έργων προοριζόμενων για την ευρωπαϊκή αγορά (distribution-led production), με σεβασμό της γλωσσικής και πολιτιστικής πολυμορφίας.

- Την ανάπτυξη της γνώσης και της προτίμησης του ευρωπαϊκού κοινού για τα έργα των λοιπών ευρωπαϊκών χωρών, ενισχύοντας έτσι την ευρωπαϊκή πολιτισμική ταυτότητα στην ποικιλομορφία εκφράσεών της (πολυγλωσσία).

- Τη διευκόλυνση μέσω πιλοτικών σχεδίων, ενός διαρκούς θεσμού μεταξύ του προγράμματος και της τεχνολογικής εξέλιξης, ιδίως ενθαρρύνοντας τον προγραμματισμό οπτικοακουστικών ευρωπαϊκών έργων στους ψηφιακούς θεματικούς τηλεοπτικούς σταθμούς.

4.4. Προώθηση και πρόσβαση στην αγορά, φεστιβάλ (νομική βάση: άρθρο 157 της Συνθήκης)

Οι συγκεκριμένοι στόχοι των ενισχύσεων για την προώθηση προστίθενται κατά τρόπο γενικό σε εκείνους των ενισχύσεων για τη διανομή: πάντως οι συμπληρωματικοί μηχανισμοί αυτών που έχουν εγκατασταθεί στο πλαίσιο της διανομής έχουν ως στόχο τη βελτίωση της πρόσβασης των ευρωπαϊκών έργων και προγραμμάτων στις ευρωπαϊκές και διεθνείς αγορές.

Οι μηχανισμοί αυτοί πρέπει να επιτρέπουν:

- Την ενθάρρυνση της παρουσίας των ευρωπαίων επαγγελματιών και των ευρωπαϊκών οπτικοακουστικών προγραμμάτων στις παραδοσιακές αγορές καθώς και στις νεοεμφανιζόμενες ευρωπαϊκές και διεθνείς αγορές.

- Την ενθάρρυνση της συμμετοχής των ευρωπαίων επαγγελματιών και ευρωπαϊκών οπτικοακουστικών προγραμμάτων σε κάθε ενέργεια που αποσκοπεί στην προώθηση της κυκλοφορίας, της ανταλλαγής, της πώλησης ευρωπαϊκών προγραμμάτων στην Ευρώπη και εκτός αυτής.

- Την ενθάρρυνση του προγραμματισμού ευρωπαϊκών οπτικοακουστικών έργων σε εκδηλώσεις και/ή φεστιβάλ στον ευρωπαϊκό και διεθνή χώρο.

- Την ενθάρρυνση της δικτύωσης σε ευρωπαϊκό επίπεδο των εθνικών οργανισμών προώθησης εξαγωγών οπτικοακουστικών προγραμμάτων.

- Την υποστήριξη της διεθνικής διάδοσης των ευρωπαϊκών κινηματογραφικών ταινιών στο πλαίσιο φεστιβάλ που διοργανώνονται εντός και εκτός της Ευρωπαϊκής Ένωσης.

- Την ενίσχυση της δικτύωσης μεταξύ φεστιβάλ και υποστηρίζοντας τις δραστηριότητες συνεργασίας για την προώθηση ευρωπαϊκών ταινιών.

4.5. Οι δράσεις που πραγματοποιήθηκαν στο πλαίσιο της πτυχής ανάπτυξης, διανομής και προώθησης θα πρέπει να είναι σύμφωνες με τις διατάξεις της Συνθήκης σχετικά με τον ανταγωνισμό, ειδικά τον τομέα των κρατικών ενισχύσεων.

5. Τα χρησιμοποιούμενα νομικά μέσα.

Για την εφαρμογή των ενεργειών που προβλέπονται βάσει του MEDIA Plus και λαμβανομένων υπόψη των διατάξεων της συνθήκης, προτείνονται δύο νομικά μέσα, το ένα για την επιμόρφωση (άρθρο 150 της Συνθήκης), και το άλλο για την ανάπτυξη, τη διανομή και την προώθηση (άρθρο 157 της Συνθήκης).

Τα δύο αυτά μέσα έχουν στόχο τη δημιουργία μιας πολιτικής συντονισμένης με την αγορά και αποφασιστικά προσανατολισμένης προς μια βελτιστοποίηση των πλεονεκτημάτων που μπορεί να αντλήσει η ευρωπαϊκή βιομηχανία περιεχομένου οπτικοακουστικών μέσων από τις τεχνολογικές εξελίξεις. Προς την κατεύθυνση αυτή, οι διαδικασίες χρηματοδοτικής υποστήριξης θα αποτελέσουν το αντικείμενο αξιολόγησης και τακτικών διορθώσεων.

Με βάση αυτές τις αξιολογήσεις, η Επιτροπή θα μπορέσει ενδεχομένως να προτείνει ενέργειες συμπληρωματικές των δύο αυτών νομικών μέσων.

ΑΙΤΙΟΛΟΓΙΚΗ ΕΚΘΕΣΗ

Πρόγραμμα επιμόρφωσης για τους επαγγελματίες της βιομηχανίας του περιεχομένου οπτικοακουστικών μέσων.

1. Εισαγωγή

Μία ευκαιρία για την απασχόληση

Ο πολλαπλασιασμός και η διαφοροποίηση των μέσων παραγωγής καθώς και των μέσων διανομής προκαλούν μία ταχεία ανάπτυξη προσφοράς υπηρεσιών και κατά συνέπεια, μια αύξηση της ζήτησης νέων οπτικοακουστικών προγραμμάτων.

Αυτή η ταχεία ανάπτυξη απαιτεί εντούτοις, για να μεταφραστεί σε θέσεις απασχόλησης, ένα δυναμικό περιβάλλον και ένα εξειδικευμένο εργατικό δυναμικό για τα οποία η επαγγελματική επιμόρφωση διαδραματίζει καθοριστικό ρόλο.

Η ποιοτική ενίσχυση της συνεχούς κατάρτισης που προσφέρεται στους ευρωπαίους επαγγελματίες της βιομηχανίας των οπτικοακουστικών μέσων αποτελεί λοιπόν μια απαραίτητη προϋπόθεση για την ενίσχυση της ανταγωνιστικότητας του τομέα αυτού, ιδίως στον κλάδο της εφαρμογής των νέων ψηφιακών τεχνολογιών.

Μια επιμόρφωση κοντά στην ίδια τη βιομηχανία

Οι ταχείες μεταβολές που γνωρίζει το οικονομικό περιβάλλον καθώς και οι συνεχείς αλλαγές που χαρακτηρίζουν τις νέες τεχνολογίες οπτικοακουστικών μέσων καθιστούν απαραίτητη, εκτός από μια βασική κατάρτιση, μία διαρκή επιμόρφωση που να ανταποκρίνεται στις ανάγκες της αγοράς. Γι'αυτό είναι κεφαλαιώδους σημασίας η βιομηχανία η ίδια να συνεργαστεί πλήρως από τη μελέτη ως την ανάπτυξη του περιεχομένου των εν λόγω επιμορφώσεων καθώς και στη διεξαγωγή της μορφωτικής δραστηριότητας.

Κίνητρα μιας κοινοτικής δράσης

Στην αρμοδιότητα των δημοσίων αρχών εμπίπτει η ενθάρρυνση και η υποστήριξη της επαγγελματικής επιμόρφωσης, μέσα στην οπτική μιας μεσοπρόθεσμης και μακροπρόθεσμης δράσης. Το Ευρωπαϊκό Συμβούλιο για την απασχόληση (Λουξεμβούργο 20-21/11/1997) υπογράμμισε ότι η συνεχής κατάρτιση μπορεί να προσφέρει μια σημαντική συμβολή στις πολιτικές απασχόλησης των κρατών μελών.

Η σημασία της πολιτικής επιμόρφωσης της Ευρωπαϊκής Ένωσης είναι αναγνωρισμένη από τη συνθήκη (άρθρο 150).

Η αρχική κατάρτιση στον τομέα των οπτικοακουστικών μέσων αποτελεί το αντικείμενο πολυάριθμων πρωτοβουλιών σε κάθε κράτος μέλος. Μια δράση σε κοινοτικό επίπεδο, βοηθητική των προσπαθειών που καταβάλλονται στο εθνικό επίπεδο αιτιολογείται με:

- Την ανάγκη ενθάρρυνσης των επαγγελματιών να αυξήσουν την εμπειρία τους σε ευρωπαϊκό επίπεδο. Αυτό είναι ακόμη περισσότερο αληθινό σε περιβάλλον όπου οι ψηφιακές τεχνολογίες εξαλείφουν όλο και περισσότερο σε εθνικούς φραγμούς.

- Την ανάγκη διασφάλισης μιας αποτελεσματικής και διαρκούς δικτύωσης μεταξύ των κέντρων επιμόρφωσης και των επιχειρήσεων που ενδιαφέρονται γι' αυτόν τον τύπο επιμόρφωσης σε ευρωπαϊκή κλίμακα.

2. Η υπάρχουσα κατάσταση

Οι φορείς επιμόρφωσης στους τομείς του κινηματογράφου και των οπτικοακουστικών μέσων στα κράτη μέλη της Ευρωπαϊκής Ένωσης είναι πολυάριθμοι και καλύπτουν όλες τις πτυχές της αρχικής κατάρτισης.

Οι φορείς αυτοί είναι οι ακόλουθοι:

- Ανώτερες επαγγελματικές σχολές που προσφέρουν μία τεχνική κατάρτιση (σκηνοθεσία, διεύθυνση φωτογραφίας, ηχοληψία).

- Πανεπιστήμια και άλλα ιδρύματα ανώτερης εκπαίδευσης που παρέχουν μία γενική κατάρτιση στον τομέα της επικοινωνίας και των μέσων μαζικής ενημέρωσης (κυρίως θεωρητική).

Στον τομέα της συνεχούς επαγγελματικής επιμόρφωσης, υπάρχει επίσης, ιδίως από τη δημιουργία του προγράμματος MEDIA το 1991, μία σειρά κέντρων επιμόρφωσης ειδικευμένων στη βιομηχανία του περιεχομένου των οπτικοακουστικών μέσων. Εντούτοις, συχνά υπάρχουν ελάχιστες δίοδοι μεταξύ αυτών των διαφόρων κέντρων τα οποία, χάρη στους αμεσότερους δεσμούς τους με τη βιομηχανία, θα μπορούσαν να επωφεληθούν μιας δικτύωσης από το ένα κράτος μέλος στο άλλο και από τον έναν τομέα επιμόρφωσης στον άλλο.

Επίπεδα κατάρτισης

Αρχική: Η Ευρώπη είναι εφοδιασμένη με μεγάλο αριθμό σχολών και κέντρων κατάρτισης για τα επαγγέλματα του κινηματογράφου και της τηλεόρασης. Αυτά εξασφαλίζουν μία αρχική κατάρτιση καλού επιπέδου που συχνά στερείται άμεσης σύνδεσης με τη λειτουργία των οικονομικών και εμπορικών πλευρών της αγοράς του οπτικοακουστικού τομέα.

Συνεχής: Η συνεχής κατάρτιση στον οπτικοακουστικό τομέα ήταν σε μεγάλο βαθμό απούσα από την Ευρώπη στις αρχές της δεκαετίας του '90. Το πρόγραμμα MEDIA υποστήριξε τη δημιουργία ειδικών δραστηριοτήτων στενά συνδεδεμένων με το βιομηχανικό κλάδο. Η ανάπτυξη τέτοιων πρωτοβουλιών είναι απαραίτητη ώστε να καταστεί δυνατό στους επαγγελματίες, συγγραφείς, παραγωγούς και διανομείς να βελτιώσουν τις επαγγελματικές τους ικανότητες στο πλαίσιο μιας διευρυμένης αγοράς. Αυτό είναι ακόμη περισσότερο απαραίτητο λαμβανομένης υπόψη της διεθνοποίησης των νέων ψηφιακών μέσων μετάδοσης.

Τύποι κατάρτισης

Πολυάριθμα κενά υφίστανται στις υπάρχουσες διδασκαλίες και καθιστούν απαραίτητες τις ακόλουθες ενέργειες:

- Ενίσχυση της κατάρτισης σε ευρωπαϊκό επίπεδο παραγωγών ικανών να διαχειριστούν μια εταιρεία από οικονομική, χρηματοοικονομική και νομική άποψη σε μια αγορά παγκόσμιας κλίμακας.

- Ανάπτυξη της κατάρτισης στα επαγγέλματα της διανομής, μετάδοσης, διαφήμισης και προώθησης στην αγορά του περιεχομένου οπτικοακουστικών μέσων.

- Συνέχιση της κατάρτισης στις τεχνικές συγγραφής σεναρίων που μπορούν να επιτρέψουν στους σεναριογράφους και παραγωγούς να διευρύνουν το δυνητικό τους κοινό διαφυλάσσοντας συγχρόνως μία πολιτιστική ιδιαιτερότητα.

- Σημαντική ενίσχυση σε ευρωπαϊκό επίπεδο της επαγγελματικής επιμόρφωσης στη χρήση νέων τεχνολογιών δημιουργίας, παραγωγής και διανομής.

3. Κυριότερες γραμμές μιας δράσης σε ευρωπαϊκή κλίμακα.

3.1. Στόχοι

Η δράση της Ένωσης πρέπει να έχει γενικό στόχο την ανταπόκριση της ανάγκης της βιομηχανίας και την προώθηση της ανταγωνιστικότητάς της συμβάλλοντας στην ανάπτυξη της διαρκούς επιμόρφωσης των επαγγελματιών του οπτικοακουστικού τομέα.

Οι επιμορφώσεις αυτές θα πρέπει να αντιμετωπιστούν σε ευρωπαϊκή προοπτική και να επικεντρωθούν, ειδικότερα:

- Στην οικονομική, νομική και χρηματοοικονομική διαχείριση σε ευρωπαϊκό επίπεδο ώστε να καταστεί δυνατό στους ευρωπαίους επαγγελματίες που δραστηριοποιούνται ήδη στην αγορά να αντλήσουν τα καλύτερα οφέλη από την παγκόσμια διάσταση της αγοράς του περιεχομένου οπτικοακουστικών μέσων και να τους παρακινήσουν να αναπτύξουν περιεχόμενο οπτικοακουστικών μέσων και σχέδια που να ανταποκρίνονται στις ανάγκες της αγοράς αυτής.

- Στις τεχνικές συγγραφής σεναρίων (κινηματογράφος, τηλεόραση και πολυμέσα) που θα επιτρέπουν την κάλυψη ευρύτερου κοινού, ώστε να υπάρχει ανταπόκριση στις ανάγκες της διεθνούς αγοράς περιεχομένου οπτικοακουστικών μέσων.

- Στη χρησιμοποίηση νέων τεχνολογιών και την εφαρμογή τους στην παραγωγή οπτικοακουστικών μέσων προοριζόμενων για την ευρωπαϊκή και διεθνή αγορά.

Αυτοί οι τρεις άξονες κατάρτισης πρέπει εξάλλου να επωφεληθούν των ευκαιριών διδασκαλίας από απόσταση παιδαγωγικές καινοτομίες που επιτρέπουν οι νέες τεχνολογίες με απευθείας σύνδεση on-line.

Οι πρωτοβουλίες θα πρέπει να εξασφαλίσουν μία ενίσχυση της συνεργασίας μεταξύ των διαφόρων εταίρων που αφορά η κατάρτιση (ιδρύματα και κέντρα κατάρτισης, επιχειρήσεις).

Οι πρωτοβουλίες θα πρέπει να διασφαλίσουν μια άμεση συμμετοχή των εταίρων που προέρχονται από τον επαγγελματικό τομέα.

Στην οργάνωση μιας ενέργειας κατάρτισης, οι δικαιούχοι μιας κοινοτικής ενίσχυσης θα πρέπει να διασφαλίζουν ότι η πλειονότητα των συμμετεχόντων είναι υπηκοότητας ξένης προς τη χώρα όπου πραγματοποιείται η ενέργεια αυτή.

Οι πρωτοβουλίες θα πρέπει να λαμβάνουν υπόψη τους διαρθρωτικούς στόχους όπως η ανάπτυξη των ΜΜΕ ή η ανάπτυξη του δυναμικού σε γεωγραφικά και γλωσσικά περιορισμένες περιοχές.

Η Επιτροπή θα φροντίσει για τη συνοχή των προτεινομένων ενεργειών με άλλα κοινοτικά μέτρα στον τομέα της κατάρτισης, ιδίως στο πλαίσιο του προγράμματος Leonardo και των στόχων των ευρωπαϊκών διαρθρωτικών ταμείων.

Σε ένα μικρότερο βαθμό, η Ένωση θα πρέπει επίσης να ευνοήσει την ανάπτυξη ενός ορισμένου αριθμού δραστηριοτήτων αρχικής κατάρτισης με την προϋπόθεση ότι αυτές θα αναπτυχθούν σε στενή σχέση με την βιομηχανία, αποδεικνύοντας μια πραγματική ευρωπαϊκή διάσταση και προστιθέμενη αξία, και ότι αυτές δεν θα μπορούν να χρηματοδοτούνται από άλλα υφιστάμενα κοινοτικά προγράμματα όπως το πρόγραμμα Leonardo.

3.2. Δράσεις προτεραιότητας:

Κατάρτιση από απόσταση

Προαγωγή της χρησιμοποίησης των νέων τεχνολογιών στην οργάνωση και τη διεξαγωγή καταρτίσεων ώστε να καθίσταται δυνατή η κατάρτιση από απόσταση.

Τα επαγγέλματα της διανομής

Η υπογράμμιση της κατάρτισης στη διανομή, την προαγωγή και την προώθηση στην αγορά ευρωπαϊκών έργων για τον οπτικοακουστικό τομέα κάνοντας χρήση των οφελών που προκύπτουν από τις ευκαιρίες που προσφέρονται από την ανάπτυξη των νέων ψηφιακών τεχνολογιών.

Επαγγέλματα των πολυμέσων

Ανάπτυξη των προγραμμάτων συνεχούς κατάρτισης στη χρήση ψηφιακών τεχνικών για τη δημιουργία και τη διάδοση περιεχομένου οπτικοακουστικών μέσων on-line και off-line. Τα σχετιζόμενα με αυτή την ενέργεια επαγγέλματα: σεναριογράφοι, γραφίστες, αρμόδιοι για την ανάπτυξη προγραμμάτων interntet, υπεύθυνοι ιστοσελίδων.

Δικτύωση των οργανισμών που παρέχουν τις καταρτίσεις

Για να επιτευχθεί ένα δομικό αποτέλεσμα των προτεινομένων ενεργειών, θα πρέπει να εξασφαλιστεί η διεθνική συνεργασία και μεταφορά τεχνογνωσίας μεταξύ των διαφόρων εταίρων.

Προαγωγή της σημασίας των περιόδων άσκησης

Η οργάνωση περιόδων άσκησης σε επιχειρήσεις σε άλλα κράτη μέλη ως συμπλήρωμα των αρχικών καταρτίσεων.

Προαγωγή της κατάρτισης των επιμορφωτών

Οργάνωση σεμιναρίων για την κατάρτιση των επιμορφωτών ώστε να εξασφαλίζεται μία μόνιμη ανακύκλωση των επιμορφωτών συναρτήσει των εξελίξεων και των αναγκών της βιομηχανίας καθώς και των νέων ψηφιακών τεχνολογιών.